**Bengt Karl Gustaf Hultqvist** (21. elokuuta 1927 Hemmesjö, nyk. Växjön kunta – 24. helmikuuta 2019) oli ruotsalainen avaruusfysiikan professori. Häntä pidetään eräänä ruotsalaisen avaruustutkimuksen isänä. Hän oli Ruotsin avaruusfysiikan instituutin ensimmäinen ja pitkäaikainen johtaja (vuosina 1956–1994). Hän kehitti merkittävästi Ruotsin avaruustutkimusta ja oli voimahahmo esimerkiksi eurooppalaisen EISCAT-ionosfääritutkaverkoston synnyttämisessä. Professori Bengt Hultqvist kutsuttiin vuonna 1995 Suomen ulkomaiseksi tieteen akateemikoksi.

Hultqvist opiskeli luonnontieteitä Tukholman yliopistossa. Perustutkinnon suorittamisen jälkeen Tukholman radiofysikaalisen instituutin professori Rolf Sievert palkkasi hänet tutkimusryhmäänsä. Tämän työn tuloksista, fysiikan pääaineesta Hultqvist väitteli huhtikuussa 1956 filosofian tohtoriksi (Tukholman yliopisto).

Hultqvistin esimies professori Sievert oli Kiirunan geofysikaalista observatoriota (Kiruna Geofysiska Observatorium, KGO) valmistelleen Ruotsin kuninkaallisen tiedeakatemian komitean puheenjohtaja. Hän ehdotti keväällä 1956, että Hultqvist muuttaisi Kiirunaan ja ottaisi vastuun uudesta observatoriosta. Kiirunan geofysikaalinen observatorio vihittiin käyttöön 2. heinäkuuta 1957. Hultqvist johti observatoriota 37 vuotta eläkkeelle jäämiseensä saakka (1994). Tänä ajanjaksona alkujaan 6 hengen observatorio (1957–1973) ja sitä seurannut Kiirunan geofysikaalinen instituutti (Kiruna Geofysiska Institut, KGI, 1973–1987) kehittyi oheistoimintoineen 450 hengen (sis. 100 opiskelijaa) yhteisöksi. Ruotsin avaruusfysiikan instituutti (Institutet för rymdfysik, IRF, 1987–) nousi kansainvälisesti tunnustetuksi avaruustutkimuskeskukseksi. Vuonna 2007 IRF:ssä työskenteli 110 henkeä, joista 70 päätoimipisteessä Kiirunassa. Observatorion johtamisen rinnalla Hultqvist toimi ensin Uumajan yliopiston ja sitten Kiirunan geofysikaalisen observatorion geokosmofysiikan professorina (1967–1973 ja 1973–1987) sekä vuosina 1987–1994 IRF:n avaruusfysiikan professorina.

Eläkkeelle jäätyään Hultqvist siirtyi johtamaan uutta Kansainvälistä avaruustieteen instituuttia (International Space Science Institute, ISSI) Sveitsin Berniin neljäksi vuodeksi (1995–1999). Hän oli vielä vuosina 2001–2009 luottamustehtävänään kansainvälisen geomagnetismin ja aeronomian yhdistyksen pääsihteeri (International Association of Geomagnetism and Aeronomy (IAGA), general secretary).

Hultqvist sai useita kotimaisia ja ulkomaisia tunnustuksia työstään.

Lähteet
-------

1. 1 2 3 4 5 6 7  Pressmeddelande: Rymdforskningspionjären Bengt Hultqvist fyller 80 år  21.8.2007. Kiiruna:  irf.se. Viitattu 20.10.2017. (ruotsiksi)
2. 1 2 3 4 5  Bengt Hultqvist Academia Europaea, ae-info.org. Viitattu 20.10.2017. (englanniksi)
3. ↑  Sveriges statskalender (1970), s. 692 – Universitet i Umeå runeberg.org. Viitattu 20.10.2017. (ruotsiksi)
4. ↑  Memorial page Bengt Hultqvist *minnessidor.fonus.se*. Viitattu 19.11.2019.
5. ↑  Emma Unander: The "Hjalmar Lundbohm" of space  30.8.2017. eiscat.se. Viitattu 20.10.2017. (englanniksi)
6. ↑  Ulkomaiset tieteen akateemikot  15.8.2016. Suomen akatemia.  Arkistoitu 30.6.2017. Viitattu 20.10.2017.
7. 1 2  90 år: Bengt Hultqvist *Norrbottens-Kuriren, kuriren.nu*. Viitattu 20.10.2017. (ruotsiksi)
8. ↑  Past IAGA Presidents and General Secretaries iaga-aiga.org. Viitattu 20.10.2017. (englanniksi)

Aiheesta muualla
----------------

* Ruotsin avaruusfysiikan instituutin (Institutet för rymdfysik) kotisivut (Arkistoitu – Internet Archive) (englanniksi) (irf.se)
* Vem är det : Svensk biografisk handbok (1969) s. 432 (ruotsiksi) (runeberg.org)
* World Who's Who (2004, s.768–769) (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Tieteilijät | 
* CiNii

 |
|  |
| Henkilöt | 
* Trove

 |
|  |
| Muut | 
* IdRef

 |

 |